**Verdenspremiere: Ungdomsvrede forvandles på et forladt baneterræn**

**Unges og i særdeleshed drenges mistrivsel er katalysator i ny skole- og familieforestilling fra Teatret Zeppelin. Vesterbro-teatret afslutter sin trilogi om ”børn uden voksne” med en udviklingsrejse om at stå på egne ben i et dragende univers af magisk realisme. Om tre børn, en togvogn og en verden af umuligheder for dem, der vil elskes, men som er svære at holde af.**

RODhar urpremiere 1. marts og spiller til 28. marts 2025 på Teatret Zeppelin på Vesterbro i København. Forestillingen er for alle fra 7 år.

**Et baneterræn for de fortabte**Rod har været vred lige så længe, han kan huske. Vred på skolen, vred på sine forældre, vred over, at intet vil lykkes. Da han efter et brutalt angreb under en boksekamp bliver forvist fra klubben, er der ikke mere tilbage for Rod. Han kan lige så godt forsvinde.

I et forladt baneterræn støder han på Billie – en pige, der også kæmper med at finde fodfæste i sit liv. Midt i deres kaos støder Rod og Billie på Lukas, en mystisk dreng med en besættelse af metamorfose og insekter. Lukas har planer. Og de involverer Rod og Billie.

Snart begynder mærkelige ting at ske. Grænserne mellem virkelighed og underfuld forvandling opløses, og børnene må finde mening i det hele, mens de langsomt og umærkeligt forvandles…

**En forestilling om modet til at finde nye veje**Forestillingen tager publikum med på en rejse fra mismod til mod i et ungt drengesind og ungt pigesind. Centralt i udviklingen af forestillingen står spørgsmålet: Hvordan går drenge og har det i dag? Det er relevant at spørge om i en tid, hvor drengene på flere parametre klarer sig markant dårligere end pigerne, blandt andet i uddannelsessystemet. Alt for mange falder igennem, kæmper med misbrug og oplever ensomhed.

Teatret Zeppelins interesse ligger ikke blot i at forstå de faktorer, der gør, at drenge som Rod falder, men i det mod, der skal til, for at de rejser sig igen. Forestillingen tager os med ind i Rods indre verden og tager hans følelser og kamp alvorligt. Budskabet er klart: *Du kan godt.*

Mod er ikke en egenskab, der tilhører ét bestemt køn, men det er drengenes velbefindende og deres søgen efter en sund maskulinitet, der har været det centrale tema i udviklingen af forestillingen om Rod.

**Nyt auteurværk**Forestillingen skabes i auteurproces af Teatret Zeppelins kunstneriske leder Mie Brandt og det kunstneriske hold. Det er det tredje auteurværk i trilogien “Børn uden voksne”, som tæller de anmelderroste forestillinger [Under Haadys Skjold](https://zeppelin.dk/forestilling/haady/) og [Mælkebøttereglementet](https://zeppelin.dk/forestilling/mbr2023/). I auteurprocessen arbejder man ikke med et traditionelt manuskript, men med en skitse skabt ud fra en vision. Det betyder, at store dele af forestillingen, herunder alle replikkerne, er blevet til på gulvet i workshops- og øveperioderne. Auteurprocessen er et fælles projekt. Alle, der er med i produktionen, sætter sit præg på forestillingen.

**FAKTA**
**Spilleperiode:** 1. marts – 28. marts 2025 | **Sted:** Teatret Zeppelin, Valdemarsgade 15, Kbh. V
**Spilletider**: Man, ons & fre kl. 10:00, tirs & tors kl. 10:00 & 12:15, lør kl. 13:00 & 15:30.
**Billetter:** tlf. 33220478 eller billet@zeppelin.dk eller [www.teaterbilletter.dk](http://www.teaterbilletter.dk)
**Medvirkende:** Simon Hilmoine, Maria la Cour, Johan Damgaard-Lauritsen
**Auteur:** Mie Brandt - se øvrige hold og læs mere på [www.zeppelin.dk/rod](http://www.zeppelin.dk/rod)

**Forestillingen er støttet af:**
Hoffmann og Husmans Fond, A.P. Møller Fonden, Solar Fonden af 1978, Direktør Espen og hustru Tanja Neergaard Dinesen’s fond, Knud Højgaards Fond, Lemvigh-Müller Fonden, Aage og Johanne Louis-Hansens Fond, Louis Petersens Legat, Overretssagfører L. Zeuthens Mindelegat, BUPL